ཀློང་ན་སེམས་ཅན་རྣམས་ཀྱིས་ཕན་ཚུན་མཐོང་བ་ཙམ་ནས༔ དགྲ་མི་ཤ་བོར་འཕྲད་པ་བཞིན་ཞེ་སྡང་མེ་ལྟར་འབར་ལ༔ ལས་ཀྱི་མཚོན་ཆ་མང་པོ་རྙེད་ནས་འཐབ་ཅིང་བརྡེག་པས་ ཐམས་ཅད་ཤི་བ་ན༔ ནམ་མཁའ་ནས་ཡང་པོས་པར་གྱུར་ཅིག༔ ཅེས་སྒྲ་བྱུང་ནས་སྔར་ལྟར་སོས་ནས་སྡུག་བསྔལ་བ་དང༔ གཉིས་པ་ཐིག་ནག་ནི༔ གཤིན་རྗེའི་ལས་མཁན་མང་པོས༔ སེམས་ཅན་རྣམས་ཀྱི་ལུས་མགར་དུམ་བཞིན་བསྲིངས་༼བསྲེགས༽ ནས་ཐིག་ནག་པོ་བརྒྱད་དང་བཅུ་དྲུག་སོགས་གདབ་ནས༔ སྤུ་གྲི་དང་སོག་ལེ་རྣོན་པོས་དྲ་གཤོག་བཅད་གཏུབ་ཇི་ལྟར་བྱས་ཀྱང་དེ་མ་ཐག་འབྱར་ཞིང་སོས་པས་སྡུག་བསྔལ་བ་དང༔ གསུམ་པ་བསྡུས་འཇོམས་ནི༔ ལྕགས་ཀྱི་གཏུན་ཡུལ་ལྗོངས་ཙམ་དུ་གཤིན་རྗེ་རྣམས་ཀྱིས་སེམས་ཅན་ཀུན་བསྡུས་ནས་ཐོ་བ་རི་རབ་ལྟ་བུས་བསྣུན་ཞིང་ཏིལ་བཞིན་བརྡུང་ཡང་སླར་སོས་པ་དང༔ ལྕགས་ཀྱི་རི་བོ་རྣམས་མགོ་བརྙན་དུ་མར་གྱུར་ནས་ཕན་ཚུན་འཐབ་པའི་རྭ་བར་དུ་སེམས་ཅན་རྣམས་ལས་རླུང་གིས་བསྡུས་ནས་གཏིབ་ཅིང་འཐག་པས་སྡུག་བསྔལ་བ་དང༔ བཞི་བ་ངུ་འབོད་ནི༔ ལྕགས་ཁྱིམ་མེ་འབར་བའི་ནང་དུ་ཚུད་ཅིང་ལྕགས་ཞུན་ཁོལ་མས་འཚེད་པས་སྡུག་བསྔལ་བ་དང༔ ལྔ་བ་ངུ་འབོད་ཆེན་པོ་ནི༔ གཤིན་རྗེ་རྣམས་ཀྱིས་མཚོན་ཆ་དུ་མས་བསྣུན་ཅིང་སེམས་ཅན་ཀུན་དེད་ནས་ལྕགས་བསྲེགས་ཀྱི་ཁང་པ་ཉིས་རིམ་དུ་ཚུད་ཅིང་སྒོ་རྣམས་ལྕགས་ཞུན་གྱིས་བསྡམས་པས་མི་ཐར་བར་འོ་དོད་དྲག་པོ་འབོད་ལ༔ སྒོ་ནང་མ་ནས་ཐར་ཡང་ཕྱི་རུ་མི་ཐར་སྙམ་པས་རྟག་ཏུ་སྡུག་བསྔལ་བ་དང༔ དྲུག་པ་ཚ་བ་ནི༔ ལྕགས་ཀྱི་ཡོལ་གོ་ཆེན་པོར་ཁྲོ་ཆུ་ཁོལ་མར་སེམས་ཅན་རྣམས་འཚོད་ལ་དཀྲུགས་པས་སྟེང་དུ་ཐོན་པའི་ཚེ༔ ལྕགས་ཀྱུས་བཟུང་ནས་མགོ་ལ་ཐོ་བས་བསྣུན་པས་བརྒྱལ་བ་བདེ་བར་སྣང་བས་སྡུག་བསྔལ་བ་དང༔ བདུན་པ་རབ་ཏུ་ཚ་བ་ནི༔ ལྕགས་སྲེག་གི་ཁང་པ་མེ་འབར་བའི་ནང་དུ་སེམས་ཅན་ཀུན་ཚུད་ལ༔ ལས་མཁན་རྣམས་ཀྱིས་ལྕགས་ཀྱི་གསལ་ཤིང་རྩེ་གསུམ་པས་ལུས་ཐལ་འབྱིན་དུ་ཕུག་པ་དང༔ ལྕགས་བསྲེགས་སྣམ་བུ་ལྟ་བུའི་ལུས་ཀུན་དཀྲིས་པ་སོགས་སྡུག་བསྔལ་བ་དང༔ བརྒྱད་པ་མནར་མེད་ནི༔ ལྕགས་བསྲེགས་ཀྱི་མགལ་དུམ་རི་རབ་ཙམ་སྤུངས་ནས་ལས་ངན་པའི་སེམས་ཅན་ཀུན་དང་མཉམ་དུ༔ ལས་ མཁན་མགོ་བརྙན་ཅན་མང་པོས་སྟག་གཟིག་གི་སྦུད་པའི་སྒྲ་འབྲུག་སྟོང་ལྡིར་བ་ལྟར་མེ་དང་ལུས་གཉིས་དབྱེར་མེད་དུ་གྱུར་ཅིང༔ འོ་དོད་འབོད་པའི་ སྒྲ་ཙམ་ལས་ལུས་རགས་པ་མཐོང་དུ་མེད་ལ༔ སྐབས་རེར་མེ་སྒོ་ཅུང་ཟད་རེ་ཕྱེས་པས་བྲོས་པར་བརྩམས་པ་ན༔ གཤིན་རྗེའི་ཚོགས་ཀྱིས་མདའ་དང་དབྱུག་པ་ཐོ་ལུམ་སོགས་ཀྱིས་བསྣུན་ཅིང་ཁྲོ་ཆུ་ཁར་བླུགས་པ་སོགས་སྔ་མའི་ དམྱལ་ཁམས་བདུན་པོའི་སྡུག་བསྔལ་དུས་གཅིག་ལ་མྱོང་ཞིང༔ སྡུག་བསྔལ་བདུན་འགྱུར་གྱི་ཚབས་ཆེ་ལ་བདེ་བའི་གནས་ཅུང་ཟད་ཙམ་ཡང་མེད་པས་མནར་མེད་པ་ཞེས་བྱ་བའི་མཐའ་ཉེ་འཁོར་ལྷག་པ་བཅུ་དྲུག་གིས་བསྐོར་བ་ནི༔ མེ་མ་མུར་གྱི་འོབས༔ རོ་མྱགས་ཀྱི་འདམས་རྫབ༔ མཚོན་ཆའི་ཐང༔ རལ་གྲི་ལོ་མའི་ནགས་ཚལ་གྱིས་ཕྱོགས་ནས་བསྐོར་ལ༔མཚམས་རྣམས་སུ་ལྕགས་ཀྱི་ཤལ་མ་ལི་དང་བཅས་པ་སྟེ༔ མནར་མེད་ཀྱི་ལས་སྲབ་ནས་ཕྱིར་ཐོན་ཏེ་གྲིབ་མ་མཐོང་ནས་སོང་བས་རོ་མྱགས་ཀྱི་འདམས་རྫབ་ཤིན་ཏུ་ དྲི་ང་བའི་ནང་དུ་བྱིང་ནས་མིག་དང་དབང་པོ་རྣམས༔ སྲིན་བུ་ལྕགས་ཀྱི་མཆུ་རྣོན་པོ་ཅན་གྱིས་བྲུ་ཞིང་ཟ་བ་དང༔ ཡང་དེ་ལས་ཐོན་ཏེ་སྤང་ལྗོངས་ཉམས་དགའ་བ་མཐོང་ནས་སོང་བས་མཚོན་ཆའི་ཐང་དུ་ཕྱིན་པས་རྐང་པ་བཞག་ཚེ་ཐལ་མར་འབིགས་ལ་བཏེགས་ཚེ་སོས་པར་འགྱུར་བའི་སྡུག་བསྔལ་བ་དང༔ དེ་ལས་ཐོན་ཏེ་ནགས་ཚལ་ཉམས་དགའ་བ་མཐོང་ནས་སོང་བས་རལ་ གྲི་ལོ་མའི་ནགས་ཚལ་རླུང་གིས་བསྐྱོད་པས་ལུས་ཀུན་བཅད་གཏུབ་བྱེད་པ་སོགས་སྡུག་བསྔལ་ཉམས་སུ་མྱོང་བའོ༔ ལྕགས་ཀྱི་ཤལ་མ་ལིའི་རི་རྩེར་རང་ ལ་དགའ་གདུང་ཆེ་བ་རྣམས་ཀྱིས་འབོད་སྣང་ཤར་ནས་སོང་བས་ལྕགས་ཀྱི་སྡོང་པོ་ལོ་མ་མཚོན་ཆ་རྣོན་པོས་ཁ་ཐུར་དུ་གྱུ་ནས་འབིགས་ཤིང་གཤོག་ལ་རི་རྩེར་ཐོན་ཚེ་བྱ་ཤ་ཟན་མང་པོས་མིག་ཚིལ་སོགས་བྲུ་བར་འགྱུར་བ་དང༔ ཡང་རི་ཡི་རྩ་བར་འབོད་སྣང་ཤར་ནས་སོང་བས་མཚོན་ཆ་གྱེན་དུ་གཟེང་ནས་ ལུས་ཀུན་གཏུབ་ཅིང་རི་ཡི་རྩ་བར་ལྕགས་ཀྱི་སྐྱེས་པ་དང་བུད་མེད་འཇིགས་སུ་རུང་བར་འཕྲད་ནས་འཁྱུད་ཅིང་མགོ་ཁར་བཅུག་སྟེ་བལྡད་ཅིང་འདྲད་པ་སོགས་སྡུག་བསྔལ་ལ་སྤྱོད་པའོ༔ དེ་ལྟར་ཚ་དམྱལ་བརྒྱད་ཀྱིས་གནས་སུ་སྐྱེས་དང་སྐྱེ་འགྱུར་གྱི་སེམས་ཅན་ལས་ངན་པ་རྣམས་འདྲེན་པའི་ཕྱིར༔ འཕགས་ མཆོག་ཐུགས་རྗེ་ཆེན་པོ་གྲངས་མེད་པས་བརྩེ་བ་ཆེན་པོའི་ཐུགས་ཀྱིས་དགོངས༔ ཡེ་ཤེས་ཀྱི་སྤྱན་གྱིས་གཟིགས་དགྱེས་པའི་ཞལ་བསྟན༔ དགའ་བའི་དབུགས་དབྱུང་བར་མཛད་དེ༔ སྙིང་པོ་ཡེ་ཤེས་དྲུག་གི་རང་བཞིན་ཚད་མེད་པ་བཞིའི་འོད་ཟེར་བསམ་གྱིས་མི་ཁྱབ༔ བརྗོད་ཀྱིས་མི་ལངས་བ༔ གསུང་ ཡེ་གེ་དྲུག་མའི་སྒྲ་དབྱངས་དང་བཅས་ནས་ཕྱོགས་མཚམས་སྟེང་འོག་ཐམས་ཅད་དུ་འཕྲོས་པས༔ དམྱལ་བའི་འཇིག་རྟེན་རྣམས་འོད་ཟེར་གྱིས་བཀང་ནས་དལ་ཅིག་མི་སྣང་བར་བྱས༔ སླར་འོད་ཟེར་སྣོད་བཅུད་གཉིས་ལ་ཐིམ་པས༔ སྤྱི་མཐུན་གྱི་ལྕགས་སྲེག་གི་ས་གཞི་ཐམས་ཅད་གསེར་གྱི་ཕྱེ་མ་དང༔ གཡུ་ཡི་ནེའུ་གསིང་པདྨས་བརྒྱན་ཅིང་ཁེབ་པའི་ས་གཞི་རྒྱ་ཆེ་ལ་བཀོད་ལེགས་ པ༔ མནར་མེད་པའི་མེ་དཔུང་རིན་པོ་ཆེའི་ཁང་བརྩེགས་རིན་པོ་ཆེ་སྣ་ཚོགས་ཀྱིས་མཛེས་པར་བརྒྱན་ལ༔ མཆོད་པའི་སྤྲིན་འཁྲིགས་ཤིང་འདོད་ཡོན་གྱི་ལྷ་མོ་དུ་མས་མཆོད་པར་བྱེད་པ༔ མེ་མ་མུར་གྱི་འོབས་སྤོས་ཆུ་ཡན་ལག་བརྒྱན་དང་ལྡན་པའི་ལྡེང་ཀ་དང་ཆུ་ཀླུང༔ རོ་མྱགས་ཀྱི་འདམ་རྫབ་སྤོས་ཀྱི་ཁང་པ་དྲི་ཞིམ་པོས་བརྒྱན་པ༔ མཚོན་ཆའི་ཐང་གཡུའི་ནེའུ་གསིང་སྐྱེད་ཚལ་ཉམས་དགའ་བ༔ རལ་གྲི་ལོ་མའི་ནགས་ཚལ་དཔག་བསམ་གྱི་ཤིང་དགོས་འདོད་ཐམས་ཅད་འབྱུང་བ༔ ཤལ་མ་ལའི་རི་གུར་གུམ་དང་ཙནྡན་ག་བུར་དང་ལྡན་ པའི་ནགས་ཚལ༔ འདོད་ཡོན་གྱི་ལྷ་མོ་མང་པོས་གླུ་གར་བསྒྱུར་བ༔ དམྱལ་སྲུང་རྣམས་བྱང་སེམས་ལྡན་པའི་བྱ་ཚོགས་སྐད་སྙན་ཆོས་ཀྱི་སྒྲ་དབྱངས་སྒྲོགས་པ༔ མཚོན་ཆ་རྣམས་པདྨའི་ཆར་དང་རིན་པོ་ཆེའི་མཆོད་རྫས་སྣ་ཚོགས༔ བར་སྣང་གི་མེ༔ འཇའ་འོད་ཀྱི་དྲྭ་བ་དྲྭ་ཕྱེད༔ ནམ་མཁའི་མེ༔ སྤོས་ཀྱི་སྤྲིན་དང་བདུད་རྩིའི་ཆར་འབེབས་པ༔ མནར་མེད་པའི་གནས༔ དག་པའི་ཞིང་ཁམས་ ལྟ་བུར་གྱུར༔ ཡི་གེ་དྲུག་མ་ཅི་མང་བཟླ༔ དམིགས་པ་གསལ་པོར་ཐེབས་པར་བྱ༔ དེ་ནས་རབ་ཏུ་ཚ་བའི་ལྕགས་བསྲེགས་ཀྱི་ཁང་པ་རིན་པོ་ཆེ་སྣ་ཚོགས་ལས་གྲུབ་པའི་ཕོ་བྲང་བཀོད་ལེགས་པ༔ གསལ་ཤིང་སོགས་མཚོན་ཆ་རྣམས་པདྨའི་རྒྱལ་མཚན་དང་བ་དན་སྣ་ཚོགས༔ ལྕགས་བསྲེགས་ཀྱི་གོས་ལྷའི་ན་བཟའ་པཉྩ་ལི་ཀ་སྲབ་འཇམ་ཡང་ལ་ཁ་དོག་གསལ་བར་གྱུར༔ ཡིག་དྲུག༔ ཚ་བའི་ལྕགས་ ཀྱི་སྣོད་ཆེན་པོ་སིལ་མར་ཞིག་ནས༔ པདྨ་འདབ་མ་སྟོང་ལྡན་དུ་མ་དང༔ ཁྲོ་ཆུ་རྣམས༔ བདུད་རྩི་ཡན་ལག་བརྒྱད་དང་ལྡན་པའི་མཚོ་དང་ལྡིང་ཀ་དང༔ མཚོན་ཆ་རྣམས་མཆོད་པའི་ཡོ་བྱད་སྣ་ཚོགས་འགྱུར༔ ཡིག་དྲུག༔ ངུ་འབོད་ཆེན་པོའི་ལྕགས་ཁང་ཉིས་རིམ་རིན་པོ་ཆེའི་གཞལ་མེད་ཁང་ཕྱི་ནང་སྒོ་སྦྲགས་ དང་ལྡན་པ༔ པདྨའི་སྐྱེད་ཚལ་སྣ་ཚོགས་དང་བཅས་པ་ངུ་འབོད་ཀྱི་སྒྲ་མིའམ་ཅིའི་བུ་མོའི་གླུ་དབྱངས་ལས་སྙན་པའི་ཆོས་ཀྱི་རང་སྒྲར་གྱུར༔ ཡིག་དྲུག༔ ངུ་འབོད་ཀྱི་ལྕགས་སྲེགས་ཀྱི་ཁང་པ་རིན་པོ་ཆེའི་ཕོ་བྲང་རྒྱན་དང་བཀོད་པ་དང་ལྡན་པ༔ ཐོ་ལུམ་སོགས་མཚོན་ཆ་ལྷ་རྫས་དུ་མའི་མཆོད་པའི་ཡོ་བྱད་སྣ་ཚོགས་སུ་གྱུར༔ ཡིག་དྲུག༔ བསྡུས་འཇོམས་ཀྱི་རི་བོ་རྣམས་རིན་པོ་ཆེ་སྣ་ཚོགས་ལས་གྲུབ་པའི་རི་བོ་བལྟ་ན་སྡུག་ཅིང་བརྟན་པ༔ ལྕགས་ཀྱི་གཏུན་དང་ཐོ་ལུམ་ཆེན་པོ་ནི་པདྨའི་ཡོལ་གོ་དང༔ རིན་པོ་ཆེའི་གདུགས་ཆེན་དར་གྱི་ཤམ་བུ་ཅན་སོགས་འདོད་པའི་ལོངས་སྤྱོད་སྣ་ཚོགས་པར་གྱུར༔ ཡིག་དྲུག༔ ཐིག་ནག་གི་ཐིག་ནག་པོ་འདེབས་པ་རྣམས༔ མུ་ཏིག་དང་རིན་པོ་ཆེ་སྣ་ཚོགས་ཀྱི་དོ་ཤལ་དང་དཔུང་གདུབ་སོགས་རྒྱན་ཆ་སྣ་ཚོགས་དང༔ སྤུ་གྲི་དང་སོག་ལེ་རྣམས་ལྷ་རྫས་ཀྱི་བ་དན་དང་རྒྱལ་མཚན་འཕན་ལ་སོགས་པར་གྱུར༔ ཡིག་
དྲུག༔ ཡང་སོས་ཀྱི་སེམས་ཅན་རྣམས་ཕན་ཚུན་གཉེན་གྲོགས་ཀྱི་འདུ་ཤེས་ཤིང༔འཛུམ་པའི་མིག་གིས་བལྟ༔ འཇམ་པའི་གཏམ་གྱིས་བཀྲོལ་བ་དང༔ མཚོན་ཆ་རྣམས་ལྷ་རྫས་རིན་པོ་ཆེའི་ཡོ་བྱད་སྣ་ཚོགས་དང༔ ཡང་སོས་ཀྱི་སྒྲ་དཀོན་མཆོག་གསུམ་གྱི་སྒྲ་དབྱངས་དང༔ དམྱལ་གནས་རྣམས་ཀྱི་གཤིན་རྗེའི་ལས་མཁན་རྣམས༔ སྤྲུལ་པའི་བྱ་དང་འདོད་ཡོན་གྱི་ལྷ་མོའི་རང་བཞིན་དང༔ ཁྲོ་ཆུ་ཟངས་ཞུན་རྣམས༔ ལྷའི་བདུད་རྩི་འདོད་པའི་ཡོན་ཏན་ལྔ་དང་ལྡན་པར་གྱུར༔ ཡིག་དྲུག་བཟླ༔ དེ་རྣམས་སྤྲུལ་པའི་ཐུགས་རྗེ་ཆེན་པོ་རྣམས༔ གྲང་དམྱལ་ གྱི་འཇིག་རྟེན་དུ་བྱོན་ནས་གཟིགས་པས༔ གྲང་དམྱལ་བརྒྱད་ཀྱི་གཞི་དང་འཁོར་ཡུག་ཐམས་ཅད་སྤྱི་མཐུན་པར༔ གངས་རི་དང་ཆབ་རོམ་གྱི་ནང་དུ་རྟག་པར་བུ་ཡུག་དྲག་པོས་སྦྲེབ་པའི་གནས་སུ༔ སེམས་ཅན་རྣམས་གོས་མེད་གཅེར་བུར་སྡུག་བསྔལ་གྱི་ཉམ་ཐག་ཅིང༔ ལུས་ལ་ཆུ་བུར་མང་དུ་རྡོལ་བ་ཆུ་བུར་ཅན༔ དེ་རྡོལ་ནས་རྨ་རུ་སོང་བས་ཆུ་བུར་རྡོལ་བ༔ གྲང་ལྷག་གི་ཟུག་རྔུས་སོ་འཚར་བར་གྱུར་པ་སོ་འཐམ་པ༔ རྟག་ཏུ་སྨྲེ་སྔགས་རྒྱུན་མི་འཆད་ པར་སྒྲོགས་པ་ལ་ཨ་ཆུ་ཆུ༔ སྐད་གདངས་ཆག་ནས་ཤུགས་རིང་འདོན་པ་ཀྱེ་ཧུད་འདོན་པ༔ ཕྱིའི་ལྤགས་སྔོན་པོར་གྱུར་ནས་གས་པ་ཨུཏྤ་ལ་ལྟར་གས་པ༔ནང་གི་ཤ་དམར་པོ་མངོན་ལ་བརྒྱད་ཚལ་དུ་གས་པ་པདྨ་ལྟར་གས་པ༔ དེ་ལས་དམར་ནག་ཏུ་གྱུར་ཏེ་བཅུ་དྲུག་དང་སོ་གཉིས་ནས་གྲངས་མེད་དུ་གས་པ་པདྨ་ཆེན་པོ་ལྟར་གས་པའོ༔ དེ་ལྟར་གས་པའི་རྨ་ནང་དུ་སྲིན་བུ་ལྕགས་ཀྱི་མཆུ་ཅན་མང་པོས་ཟ་བ་སྟེ༔ སྡུག་བསྔལ་གྱི་རྣམ་གྲངས་མང་པོས་མནར་བའོ༔ ཉི་ཚེ་བ་ནི༔ སེམས་ཅན་གྱི་ལས་སྣང་ཚད་མེད་པས༔ གནས་དང་སྡུག་ བསྔལ་ངེས་པ་མེད་པ༔ རྡོ་ནང་དུ་འཐུམ་པ༔ བྲག་བར་དུ་བཅར་བ༔ མེ་ནང་དུ་བསྲེགས་པ༔ ཆབ་རོམ་གྱི་ནང་དུ་རེངས་པ༔ ཆུ་ཚན་དུ་འཚོད་པ༔ ཤིང་སྡོང་ལ་བཅད་གཏུབ་བྱས་པས་བདག་བཅད་གཏུབ་ཀྱི་སྣང་བ་ཤར་བ་དང༔ ཀ་བ་དང་སྒོ་དང་ཐབ་ཀ་སོགས་ལ་བདག་ལུས་སུ་སེམས་པའིི་སྡུག་བསྔལ་གྱི་རྣམ་གྲངས་བསམ་གྱིས་མི་ཁྱབ་པས་མནར་བའོ༔ དེ་ལྟར་གྲང་དམྱལ་བརྒྱད་དང་ཉི་ཚེ་བར་སྐྱེས་དང་སྐྱེ་འགྱུར་གྱི་སེམས་ཅན་ལས་ངན་པ་རྣམས་འདྲེན་པའི་ཕྱིར༔ འཕགས་མཆོག་ཐུགས་རྗེ་ཆེན་པོ་གྲངས་མེད་པས་བརྩེ་བ་ཆེན་པོས་ཐུགས་ཀྱིས་དགོངས༔ ཡེ་ཤེས་ཀྱི་སྤྱན་གྱིས་གཟིགས༔ དགྱེས་པའི་ཞལ་བསྟན༔ དགའ་བའི་དབུགས་དབྱུང་བར་མཛད་དེ༔ སྙིང་པོ་ཡེ་ཤེས་དྲུག་གི་རང་བཞིན༔ ཚད་མེད་པ་བཞིའི་འོད་ཟེར་བསམ་གྱིས་མི་ཁྱབ་བརྗོད་ཀྱིས་མི་ལངས་པ་གསུང་ཡི་གེ་དྲུག་མའི་སྒྲ་དབྱངས་དང་བཅས་ནས་ཕྱོགས་མཚམས་སྟེང་འོག་ཐམས་ཅད་དུ་འཕྲོས་པས༔ གྲང་དམྱལ་དང་ཉི་ཚེ་བའི་འཇིག་རྟེན་རྣམས་འོད་ཟེར་གྱིས་བཀང་ནས་དལ་ཅིག་མི་སྣང་བར་བྱས༔ སླར་འོད་ཟེར་སྣོད་བཅུད་གཉིས་ལ་ཐིམ་པས༔ སྤྱི་མཐུན་གྱི་གཞི་དང་འཁོར་ཡུག་གི་ཆབ་རོམ་དང་གངས་རི་ཐམས་ཅད༔ རིན་པོ་ཆེ་སྣ་ཚོགས་ཀྱི་རི་བོ་ལྟ་ན་སྡུག་པ༔ ནེའུ་གསིང་པད་མའི་བརྒྱན་པའི་ས་གཞི་བཀོད་ལེགས་པ༔ ཁ་བ་དང་བུ་ཡུག་ཐམས་ཅད་པདྨ་ཆར་དང་དྲི་ཞིམ་གྱི་རླུང་ལྡང་བ༔ དམྱལ་ བའི་སེམས་ཅན་རྣམས་ཀྱིས་སྡུག་བསྔལ་གྱི་ཚོར་བ་ཐམས་ཅད་ཡེ་ཤེས་ཀྱི་བདེ་བའི་ཚོར་བར་གནས་འགྱུར༔ ཆུ་བུར་ཅན་སོགས་སྡུག་བསྔལ་གྱི་རྣམས་ གྲངས་བརྒྱད་ནི༔ བདེ་བ་དང་དགའ་བའི་རང་བཞིན་མི་འདྲ་བ་བརྒྱད་རྒྱུད་ལ་སྐྱེས༔ ལྷ་ཡི་གོས་པཉྩ་ལི་ཀའི་ན་བཟའ་དང༔ རིན་པོ་ཆེ་སྣ་ཚོགས་ཀྱི་རྒྱན་ཕྲེང་འདོད་ཡོན་ལྔའི་ལོངས་སྤྱོད་ཅི་བདེར་སྤྱོད་ལ་རྟག་ཏུ་དྲོ་གྲང་སྙོམ་ལ་ཡིད་ལ་འདོད་པ་བཞིན་དུ་གྱུར༔ ཉི་ཚེ་བའི་ལས་སྣང་གི་གནོད་པ་དང་འཚེ་བ་ཀུན་དང་བྲལ་ནས༔ དགའ་བདེ་ལོངས་སྤྱོད་ཟད་མི་ཤེས་པ་དང་རྟག་ཏུ་ལྡན་པར་གྱུར༔ ཡིག་དྲུག་བཟླ༔ དེ་ལྟར་ཚ་གྲང་གི་དམྱལ་གནས་བཅུ་དྲུག་ཉི་ཚེ་ཉེ་འཁོར་དང་བཅས་པའི་སེམས་ཅན་ཀུན་གྱི་སྒྲིབ་པ་གཉིས་བྱང་ནས༔ དེ་དག་གི་རྒྱུད་ལ་བྱམས་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་སྐྱེས་ཏེ་ཀུན་ཀྱང་སྐད་ཅིག་གིས་འཕགས་མཆོག་ཐུགས་རྗེ་ཆེན་པོ་སྐུ་མཚན་དཔེས་ བརྒྱན་པ༔ གསུང་ཡེ་གེ་དྲུག་མའི་སྒྲ་དབྱངས་ཏི་རི་རི་སྒྲོགས་པ༔ ཐུགས་རང་བྱུང་གི་ཡེ་ཤེས་བརྩེ་བ་ཆེན་པོའི་རང་བཞིན་གྱི་ངང་དུ་བཞུགས་པར་གྱུར༔ ཡིག་དྲུག༔ དེ་ནས་ཡི་དྭགས་ཀྱི་འཇིག་རྟེན་དུ་བྱོན་ཏེ་གཟིགས་པས༔ སེམས་ཅན་རྒྱུ་ཉོན་མོངས་པ་སེར་སྣའི་ལས་དབང་གིས༔ འབྲས་བུ་ཡི་དྭགས་གནས་སུ་བཀྲེས་སྐོམ་དབུལ་ཕོངས་ཀྱི་སྡུག་བསྔལ་བཟོད་པར་དཀའ་བ་ཉམས་སུ་མྱོང་ལ༔ དེ་ཡང་ཡི་དྭགས་ཕྱིའི་སྒྲིབ་པ་ཅན་ནི༔ ལོ་ཟླ་མང་པོར་བཟའ་བཏུང་གི་སྒྲ་ཙམ་ཡང་མི་གྲགས་ལ༔ བཀྲེས་སྐོམ་གྱི་ཚོར་བས་རྟག་ཏུ་གདུང་བས་ལུས་ཉམས་ཤིང་རིད་ལ་འགྲོ་འདུག་དཀའ་བ་དང༔ སྐབས་རེར་རྒྱང་རིང་པོར་འབབ་ཆུ་མཐོང་ནས་ངལ་དུབ་ཉོན་མོངས་བཅས་སོང་སོང་ནས་ཆུ་སྐམ་གྲམ་པར་གྱུར་པ་དང༔ ཡང་ལྗོན་ཤིང་འབྲས་བུ་ཅན་མཐོང་ནས་སོང་བས་ཤིང་སྐམ་ནས་ཁྲ་མའི་སྡོང་པོར་གྱུར་པ་དང༔ གལ་ཏེ་བཟའ་བཏུང་ཅུང་ཟད་རེ་མཐོང་ནས་སོང་བས་རྩལ་ཉེ་བའི་ཚེ༔ སྐྱེས་བུ་མཚོན་ཆ་ཐོགས་པ་མང་པོས་སྲུང་ཞིང༔ བྲོས་ཚེ་དེད་པའི་སྣང་བ་ཤར་བ་སོགས་སྡུག་བསྔལ་བསམ་གྱིས་མི་ཁྱབ་པ་དང༔ ནང་གི་སྒྲིབ་པ་ཅན༔ མགོ་བོ་རྒྱ་རྫ་ཙམ་ལ་ཁ་ཁབ་མིག་ཙམ་དང༔ མགྲིན་པ་རྟ་རྔ་ལྟར་ཕྲ་བ༔ གསུས་པ་ཡུལ་ལྗོངས་ཙམ་སྟེ་རྐང་ལག་འཇག་སྐྱ་ཙམ་གྱིས་ལུས་མི་ཐེག་པ་དང༔ བཟའ་བཏུང་མི་རྙེད་པའི་སྡུག་བསྔལ་དང༔ གལ་ཏེ་ཅུང་ཟད་ཙམ་རྙེད་སྲིད་ན་ཁའི་དུག་གིས་རྒྱ་མཚོའི་ཆུ་བཏུང་ཡང་མགྲིན་པའི་བར་དུ་སྐམ་པར་འགྱུར་ བ་དང༔ ཉིན་མོ་ཟས་ཟོས་པ་མཚན་མོ་མེར་གྱུར་ནས་ཁོག་པ་བསྲེགས་ཤིང་ཁ་ནས་མེ་འབར་ལ་སྣ་ནས་དུ་བ་འཐུལ་བ་སོགས་སྡུག་བསྔལ་མང་པོས་མནར་བ་དང༔ སྒོས་ཁུར་གྱི་སྒྲིབ་པ་ཅན་ནི༔ ཡི་དྭགས་རེ་རེའི་ལུས་ལ་མང་ པོས་ཚང་བཅས་ནས་ཟ་བ་དང༔ མགྲིན་པ་ལ་ལྦ་བ་བྱུང་ནས་རྣག་ཏུ་རྡོལ་ཚེ་ཁ་ཟས་བྱེད་དགོས་པ་དང༔ ཡི་དྭགས་ཀྱི་སྡེ་ཚན་ནང་དུ་འཕྲད་པས་ཁྲོས་ཤིང་འཐབ་པ་སོགས་སྡུག་བསྔལ་གྱི་རྣམ་གྲངས་དུ་མས་གཙེས་པས་ཉམ་ཐག་པ་དང༔ མཁའ་ལ་རྒྱུ་བ་ནི༔ བཙན་དང་རྒྱལ་པོ་གནོད་སྤྱིན་སྨྱོས་བྱེད་བརྗེད་བྱེད་སོགས་མཐུ་དང་རྫུ་འཕྲུལ་ལོངས་སྤྱོད་ཅུ